Surxondaryoda YPX xodimlari bodi-kamera bilan ishlashni boshladi

Surxondaryo viloyati IIB Yo‘l harakati xavfsizligi boshqarmasi (YHXB) xodimlari O‘zbekistonda birinchilardan bo‘lib bodi-kamera (body-camera)lardan foydalanishni boshladi. Bu haqda Surxondaryo viloyati IIB YHXB matbuot guruhi katta inspektori, leytenant Abror Choriyev “Daryo”ga ma’lum qildi.

Surxondaryolik 80 nafar post-patrul xizmati xodimi, 60 nafar YHXB inspektorlari 8-apreldan boshlab sinov tariqasida raqamli bodi-kameralardan foydalangan holda xizmat olib bormoqda.
Bodi-kameralar maxsus buyurtma asosida Xitoyda ishlab chiqarilgan bo‘lib, quvvati uzluksiz 12 soat ishlashga yetadi, jazirama va yog‘ingarchilik ob-havo sharoitlarida ham qo‘llash mumkin.

“YPX xodimlari bilan haydovchilar orasidagi ko‘plab ziddiyatli, tamagirlik holatlarining oldini olishda, sodir etilgan yo‘l harakati qoidabuzarliklariga oydinlik kiritilishida bodi-kameralarning o‘rni beqiyos”, — deyiladi viloyat IIB YHXB matbuot guruhi axborotida.
Ma’lumot uchun, O‘zbekiston Prezidenti Shavkat Mirziyoyev Oliy Majlisga 2017-yilgi Murojaatnomasida yaqin vaqt ichida militsiya xodimlari yelkasiga bodi-kamera taqib ishlashini ma’lum qilgan edi. Vazirlar Mahkamasi tomonidan 2018-yil 1-dekabrda qabul qilingan qarorga muvofiq, 2019-yil 1-iyuldan boshlab yo‘l harakati qatnashchilari xizmatni mobil videokamerasiz olib borayotgan YPX xodimiga hujjatlarni taqdim etmaslik huquqiga ega.